
Narva Linnavalitsuse määruse «Narva Linnavalitsuse 28.04.2004. a määruse nr 391 „Üüritasu arvestuse metoodiline juhend linnavara kasutusse andmisel“ muutmine» eelnõu juurde
Määruse eelnõu on koostatud kohaliku omavalitsuse korralduse seaduse § 7 lõike 1, § 30 lõike 1 punkti 2, § 31 lõike 4, haldusmenetluse seadustiku § 64 lõike 2, § 68 lõike 2, § 70 lõike 1, Narva Linnavolikogu 17.03.2005. a määruse nr 14/52 „Linnavara kasutusse andmise kord” punkti 58 alusel.

Eelnõu on ette valmistanud Narva Linnavalitsuse Linnavara- ja Majandusameti linnavarade osakonna vanemspetsialist Movses Martirosjan (tel 359 9267; movses.martirosjan@narva.ee). Juriidiliselt on eelnõud toimetanud Narva Linnavalitsuse Linnavara- ja Majandusameti üldosakonna jurist Natalja Šibalova (tel 359 9158; natalja.sibalova@narva.ee).

Narva Linnavalitsuse 28.04.2004. a  määrusega nr 391 „Üüritasu arvestuse metoodiline juhend linnavara kasutusse andmisel“ on kehtestatud äriregistris registreerimata eraisikutele, kes tegutsevad Maksuameti õiendi alusel, üüritasu arvestamisel madalamad koefitsiendid: 

· tootmistegevus, olmeteenindus 
- 0,5
· kaubandus 



- 0,6
Seoses äriseadustiku muutmisega alates 01.01.2009 peab füüsilisest isikust ettevõtja (edaspidi ka FIE) enne tegevuse alustamist esitama avalduse enda kandmiseks äriregistrisse. Kõik FIE-d, kes ei ole 31. detsembriks 2009 esitanud äriregistrisse kandmise avaldust, kustutab Maksu- ja Tolliamet maksukohustuslaste registrist.

Narva Linnavalitsuse linnavarakomisjonile laekusid taotlused FIE-delt, kes paluvad mitte tõsta kasutatusala koefitsienti linnavara kasutamise eest üüritasu arvestamisel seoses äriregistrisse ümberregistreerimisega. 

Juhul kui FIE on registreeritud äriregistris, kohaldatakse üüritasu arvestamisel koefitsiente:

· tootmistegevuseks, olmeteeninduseks
- 1,0;
· kaubanduseks



- 1,2.
See tähendab üüritasu kahekordistumist.

Arvestades, et üüritasu tõus on tingitud äriseadustiku muudatusest, teeb Narva Linnavalitsuse Linnavara- ja Majandusamet ettepaneku jätta füüsilisest isikust ettevõtjatele kohaldatavad  kasutusala koefitsiendid muutmata.
Antud küsimust arutati Narva Linnavalitsuse linnavarakomisjoni 03.02.2010 istungil, kus võeti vastu järgmine otsus:

1. Narva Linnavalitsuse Linnavara- ja Majandusametil teha koostöös SA-ga Narva Linnaelamu kõigi FIE-dega sõlmitud linnavara kasutuslepingute analüüs ja esitada küsimus uueks läbivaatamiseks Narva Linnavalitsuse linnavarakomisjonile.

2. Kuni FIE-de üüritasu kohta otsuse vastuvõtmiseni arvestada üüritasu lähtuvalt 2009. aasta üürihindadest.

Narva Linnavalitsuse Linnavara- ja Majandusameti spetsialistid viisid läbi koostöös SA-ga Narva Linnaelamu kõigi füüsilisest isikust ettevõtjatega sõlmitud linnavara kasutuslepingute analüüsi. 01.04.2010 seisuga on äriregistrisse ümber registreerunud  22 füüsilisest isikust ettevõtjat. Koefitsiendi tõus tooks arvestuslikult kaasa üüritasu tõusu 10 506,30 krooni igakuiselt.  

Kuni 2010. aastani oli äriregistrisse registreerunud ainult kolm FIE-d. Seega vähendab koefitsiendi alandamine 0,5-ni igakuist üüri laekumist 1 291,40 krooni võrra.

Antud küsimust arutati teistkordselt Narva Linnavalitsuse linnavarakomisjoni istungil 07.04.2010 ja otsustati:

1. Muuta Narva Linnavalitsuse 28.04.2004. a määruse nr 391 “Üüritasu arvestuse metoodiline juhend linnavara kasutusse andmisel” punkti 1.4 “Kasutusala – K4“, asendades selles toodud loetelus sõnad „Äriregistris registreerimata eraisikud, kes tegutsevad Maksuameti õiendi alusel“ sõnadega „Füüsilisest isikust ettevõtjad.“

2. Narva Linnavalitsuse Linnavara- ja Majandusametil esitada punktis 1 nimetatud otsus Narva Linnavalitsuse istungile määruse vastuvõtmiseks.

Määruse reguleerimisesemel puudub kokkupuude Euroopa Liidu õigusega ning eeldatavalt ei kaasne määruse rakendamisega täiendavaid kulutusi linnaeelarve vahenditest. 

Määruse eelnõu esitati kooskõlastamiseks kooskõlastuslehel märgitud isikutega.

